**200 darab haszonállat forgalmi korlátozását rendelte el a Nébih egy Pest megyei állattartó telepen**

**Egy Pest megyei állattartó telepen tartottak ellenőrzést júniusban a Nemzeti Élelmiszerlánc-biztonsági Hivatal (Nébih) szakemberei. A telepen a juhok tartását be sem jelentette az állattartó, a sertés- és juhállomány egyedei közt egyaránt jelöletlen állatok voltak. A kötelező nyilvántartások vezetésének hiányán túl az előírt, kötelező vizsgálatok elvégzését sem tudta igazolni a gazda. A Nébih ellenőrei 166 db házi sertés és 34 db juh forgalmi korlátozását rendelték el.**

Egy Pest megyei állattartó telepen tartottak ellenőrzést a Nébih szakemberei június elején. Az ellenőrök a telepen – ahol hivatalosan csak a sertéstartást jelentették be – 166 sertés mellett 34 juhot is találtak. A lakott területen kívül található gazdaság nem volt megfelelően bekerítve, például kapuval sem rendelkezett, így nem akadályozta meg az idegen állatok bejutását. A telepen egyáltalán nem állt rendelkezésre szociális helyiség, nem biztosították megfelelően a higiénikus kézmosás lehetőségét, sőt a telep az elpusztult állatoknak előírt hullatárolóval sem rendelkezett.

A fizikai hiányosságokon túl, az állattartó a jogszabályi kötelezettségeit is több ponton megsértette. Az érintettnek nem volt szerződése szolgáltató állatorvossal, az állatok gyógykezelésére vonatkozó dokumentumokat nem vezették. A sertés- és juhállományban jelöletlen állatok is voltak, a tulajdonos a kötelező nyilvántartásokat sem vezette az állományokról, egyes állatok vásárlása kapcsán még dokumentumokat sem tudott felmutatni.

A nem megfelelő állatjelölések, a bizonytalan eredet és az előírt diagnosztikai vizsgálatok igazoltságának hiánya miatt az állatok egészségügyi állapota ismeretlen. Emiatt, továbbá az állattartó telep működéséhez szükséges alapvető tárgyi feltételek hiánya miatt az ellenőrök a sertések és juhok összes egyedére azonnali hatállyal forgalmi korlátozást rendeltek el. A forgalmi korlátozás alá helyezett állattartó telepről állatokat vagy azokból előállított termékeket kivinni, illetve oda bevinni nem szabad.

A Nébih ezúton is felhívja az állattartók figyelmét, hogy az afrikai sertéspestis miatt – a károk csökkentése és a kockázatok mérséklése érdekében – az állatok tartására vonatkozó előírásokat ebben az időszakban fokozottan ellenőrzik.

Az eljárás és a bírság kiszabása folyamatban van.

Az érintett állattartó adatai megtalálhatóak a [jogsértések listáján](https://portal.nebih.gov.hu/jogsertesek).

Az ellenőrzés során készült fénykép- és videófelvételek elérhetőek a [Nébih honlapján](https://portal.nebih.gov.hu/web/guest/-/200-darab-haziallat-forgalmi-korlatozasat-rendelte-el-a-nebih-egy-pest-megyei-allattarto-telepen).

2020. június 11.

Nemzeti Élelmiszerlánc-biztonsági Hivatal